
A hivatásos katasztrófavédelmi szervezet megjelenése a közösségi médiában és fejlesztési lehetőségei

Kulcsszavak: katasztrófavédelem, közösségi média,kommunikáció, edukáció,fejlesztések
A dolgozat célja a hivatásos katasztrófavédelmi szervezet közösségi médiában való
jelenlétének és kommunikációs tevékenységének vizsgálata, különös tekintettel a modern
technológiák alkalmazására és azok hatékonyságára. A XXI. század technológiai fejlődésével
és az internet elterjedésével a kommunikáció átalakult, amely új kihívásokat és lehetőségeket
teremt a katasztrófavédelem számára is. A Z generáció, mint az online világ aktív
felhasználói, különösen érzékenyek a közösségi média kommunikációjára, így a dolgozat
célja annak felmérése, hogyan lehetne a katasztrófavédelmi szervek kommunikációját e
platformokon fejleszteni, hogy hatékonyabban érjék el a lakosságot.
A dolgozat az internet és a közösségi média kettős szerepét elemzi: egyfelől lehetőséget
kínálnak a gyors és széleskörű tájékoztatásra, másfelől azonban az álhírek és dezinformációk
terjedése jelentős problémákat okozhat, különösen katasztrófák során. A dolgozat célkitűzései
között szerepel a jelenlegi kommunikációs stratégiák vizsgálata, nemzetközi jó gyakorlatok
elemzése, valamint egy kérdőíves felmérés alapján az állampolgárok tájékozottságának és
véleményének felmérése.
A kutatás során irodalomkutatásra, esettanulmányokra és kvalitatív módszerekre (kérdőívek)
támaszkodtam. A dolgozat javaslatokat fogalmaz meg a katasztrófavédelmi szervek
kommunikációjának fejlesztésére, amelyek nemcsak a lakosság jobb tájékoztatásához és a
bizalom építéséhez járulhatnak hozzá, hanem a pánik elkerüléséhez is.
Összefoglalva, a dolgozat a katasztrófavédelmi szervezet közösségi médiás
kommunikációjának fejlesztésére tesz javaslatokat, különös tekintettel az álhírek elleni
küzdelemre és a lakosság tájékozottságának növelésére. A modern kommunikációs eszközök
alkalmazása elengedhetetlen a hatékony tájékoztatáshoz és a katasztrófák során történő helyes
cselekvési irányok meghatározásához.



